Fylkeskultursjefene over hele landet protesterer på at bevilgningene til regionale kulturbygg er halvert.

Kultur

De siste årene har vært de store kulturhusenes tid i norske byer og kommuner. På rekke og rad har praktfulle symbolbygg poppet opp fra nord til sør.

Men ved sida av kostbare gigantbygg som Kilden i Kristiansand, Stormen i Bodø, og Kimen i Stjørdal fins de mindre kulturbyggene. De uanselige, men viktige husene som er øvingsrom for korps, musikkskole og teatertrupper over hele landet.

I løpet av to år er overføringene til regionale kulturbygg halvert fra 128 millioner til 63 millioner kroner, viser en oversikt fra Rogaland fylkeskommune.

Dette er disse byggene den offentlige «Kulturutredningen 2014», det såkalte Enger-utvalget, beskrev som en del av «den kulturelle grunnmuren» i Norge.

Midler til regionale kulturbygg: • Utgiften til regionale kulturbygg ble for to år siden flyttet fra statsbudsjettet til å skulle dekkes inn fra overskuddet fra Norsk Tipping. • Siden da er utbetalingene til kulturbygg i fylkene redusert fra 128 til 63 millioner kroner i året, viser en oversikt fra Rogaland fylkes­kommune.

Kultursjefene protesterer

Nå roper landets fylkeskultursjefer varsko om at pengene til kulturbyggene er i ferd med å forsvinne fra offentlige budsjetter.

– Dette er et alvorlig problem for fylkene. Kulturbyggene er helt avgjørende for kulturlivet i regionene. En halvering av budsjettene vil få store negative konsekvenser, mener Rune Thele, fylkes­kultursjef i Rogaland fylkeskommune.

Thele står i spissen for en protest mot regjeringens politikk som springer ut av fylkeskultursjefenes samarbeidsforum.

«Fylkeskommunene forventer et tydelig signal om at departementet anerkjenner betydningen av denne tilskuddsordningen, at den opprettholdes, og økes til minimum samme nivå som før 2015», heter det i kravet fra fylkeskommunene til Kulturdepartementet.

– Kultur er salderingspost

Bakgrunnen for protesten er at bevilgningene til regionale kulturbygg er fjernet fra statsbudsjettet. I stedet skal utgiftene til bygging og vedlikehold av byggene tas fra overskuddet fra Norsk Tipping, de såkalte tippemidlene.

Men pengene fra spilloverskuddet er på langt nær så store som overføringene gjennom statsbudsjettet var.

– Bevilgningene til kulturbygg gjennom denne ordningen var relativt stabile fram til og med 2014. I årene etter har det vært en reduksjon i bevilgningene på mer enn 30 millioner kroner årlig. Kulturlivet i fylkene blir brukt som en salderingspost for regjeringen, sier Thele.

Fylkeskultursjefene krever slutt på regjeringens kuttpolitikk.

– Dette må det bli en slutt på. Vi har allerede et stort etterslep på vedlikehold og oppføring av nybygg. Hvis det ikke kommer flere midler, vil dette bare bli verre, sier Thele på vegne av landets 19 fylkeskultursjefer.

Han savner informasjon fra sentralt hold om hvorfor bevilgningene er halvert på få år.

– Vi har ikke fått noen begrunnelse fra regjeringen på hvorfor de prioriterer slik. Det ber vi om nå, sier Thele.

Fylkeskultursjefen i Rogaland mener at nedprioriteringen av kulturbygg ikke bare er dårlig kulturpolitikk, men også svak næringspolitikk og samfunnsøkonomi. I alle fall i sin egen region.

– På Vest- og Sørvest-landet ville investering i infrastruktur nå vært svært god motkonjunkturpolitikk. Det er klart at det uansett ville blitt smått i forhold til krisa i oljeindustrien, men det ville hatt en effekt på sysselsettingen, mener Thele.

Store etterslep i Østfold

Fylkeskultursjef Toril Mølmen i Østfold står side ved side med sin kollega i Rogaland i denne saken.

– Dette er svært viktige midler. De trengs for at vi skal ha fungerende kulturhus i alle deler av landet, sier hun.

Hun peker på mange områder der pengene til kulturbygg er helt nødvendige.

– Det handler om oppgraderinger, nybygg, forbedring av akustikk og ombygging.

Hun ser store utfordringer i framtida dersom potten ikke økes.

– Dette skapes store etterslep på vedlikehold og utvikling. Spillemidlene strekker ikke til på dette området.

Kulturdepartementet hadde ikke anledning til å kommentere saken i går.

morten.smedsrud@klassekampen.no